Foto's: Hele dorpie in Nieu-Seeland te koop | Maroela Media
Lake Waitaki (Foto: Trade Me)
'n Dorpie, wat al byna drie dekades lank grootliks verlate is, is in Nieu-Seeland te koop.
Lake Waitaki is in die 1930's gebou as akkommodasie vir werkers wat aan die dam gewerk het, maar is sedert 1989 grootliks verlate toe die dam se bedrywighede geoutomatiseer is.
Die dorpie is geleë naby die Waitaki-dam en bied 'n uitsig oor die berge. Dit het agt drieslaapkamerhuise, 'n restaurant, 'n lodge, waterregte, nege motorhuise en 14 hektaar grond. Dit word te koop aangebied vir NZ$2,8 miljoen (ongeveer R27 miljoen).
Waitaki is een van talle klein gemeenskappe wat sukkel om staande te bly weens verstedeliking in die land. Kaitangata in South Otago het twee jaar gelede 'n wêreldwye veldtog van stapel gestuur om sy bevolking 'n hupstoot te gee. Dié klein dorpie het gesê hy het te veel werk, te veel huise en nie genoeg mense nie.
Die regering het 'n miljard dollar geoormerk vir die streeksontwikkelingsfonds wat ten doel het om nuwe lewe in die streke te blaas en burgers van stede terug te lok na sukkelende landelike gebiede.
Lake Waitaki is in 1991 aan 'n privaat koper verkoop.
Sedert die Nieu-Seelandse regering verlede week 'n verbod op buitelandse kopers geplaas het, het eiendomsagent Kelli Milmine gesê dit is moeilik om te sien watter voornemende kopers plaaslike kopers of internasionale kopers is, omdat buitelandse kopers van Nieu-Seelandse middelmanne gebruik maak om navraag te doen. 'n Paar Chinese het reeds belangstelling getoon, het sy bygevoeg.
Die verbod op buitelandse kopers het ten doel om uitlanders te verhoed om bestaande residensiële huise voor Nieu-Seelanders op te raap.
Trusts en maatskappye wat buite Nieu-Seeland geregistreer is of meer as 25% deur uitlanders besit word, sal as buitelandse kopers geag word en dié persone sal nie residensiële eiendom mag aanskaf nie, maar wel grond of nie-residensiële eiendom deur die oorsese beleggingskantoor mag aanskaf. Oorsese kopers mag ook residensiële eiendom bekom as hulle in Nieu-Seeland woon en beplan om minstens 183 dae van die jaar in die land te bly.
Volgens Milmine is die dorpie al sedert die 1970's nie meer "vooruitstrewend" nie. Volgens haar was daar reeds baie belangstelling, van mense wat 'n boetiekplaas wil begin, 'n wynkelder wil oopmaak, toeristebestemming of gemeenskaplike verblyf vir vriende en familie.
Milmine sê plaaslike inwoners word afgeskrik deur die prys en is slegs bereid om ongeveer NZ$1 miljoen te betaal.